Det er en af den slags ting, der sker i tusindvis af danske hjem hver dag, men i dag gik alt galt i et hjem på Lillevang i Aars. Et barn fik tændt for et keramisk komfur, og det er jo ikke i sig selv farligt. Men på komfuret stod en spraydeodorant, som kort efter blev overophedet og eksploderede. Flammerne stod øjeblikkelig om ørerne på den 31-årige kvinde, der blev slemt forbrændt. Heldigvis skete der ikke noget med huset øvrige beboere. - Vores meldinger går på, at kvinden er blevet slemt forbrændt, men at det ikke er kritisk, siger vagtchef Heine Hansen ved Nordjyllands Politi. Alarm indløb på alarmcentralen klokken 11.40. Ilden på stedet var kortvarig og bredte sig ikke til huset. Til gengæld sprang flere vinduer. Kvinden blev straks kørt til Aalborg Universitetshospital, og der er ikke melding om, at hun skal videre til brandsårsafdelingen på Rigshospitalet.

Referat:
Et hændeligt uheld fik frygtelige konsekvenser for en kvinde, der blev fanget i et sandt flammehav i sit hjem.